畫學董生畫山水屏風
作者：蘇轍
朝代：宋

paragraphs: 承平百事足，鴻都無不有。
策牘試篆隸，丹青寫飛走。
紛然四方集，狐兔萃林藪。
何人知有益，長嘯呼鷹狗。
奔逃走城邑，驚顧念糊口。
素屏開白雲，稱我茅檐陋。
濡毫願揮洒，峰巒映岩竇。
巨石連地軸，飛布瀉天漏。
縈山一徑通，過水微橋構。
山家烟火然，遠寺晨鐘叩。
僧從何方來，行速午齋後。
有客呼渡船，隔水惟病叟。
听然發一笑，此處定真否。
人生初偶然，與此誰夭壽。
厄窮妄自憐，一醉輒日富。
客至亦茫然，邀我沽斗酒。